b'\n_START_ARTICLE_\nRobert Cray\n_START_SECTION_\nGlazbena karijera\n_START_PARAGRAPH_\nCrayova glazbena naobrazba po\xc4\x8dinje jo\xc5\xa1 u dje\xc4\x8da\xc4\x8dkoj dobi kad je u\xc4\x8dio svirati klavir, a kao 12-godi\xc5\xa1njak dolazi u doticaj s gitarom i glazbenom kolekcijom svojih roditelja u kojoj je otkrio glazbene veli\xc4\x8dine poput Buddyja Guya i Howlin\' Wolfa._NEWLINE_Kao srednjo\xc5\xa1kolac osniva svoj prvi sastav One Way Street. Zavr\xc5\xa1etkom srednje \xc5\xa1kole, obitelj se seli u Eugene, Oregon gdje je po\xc4\x8deo svirati po lokalnim blues sastavima pod utjecajem Jimija Hendrixa, Steve Croppera, Beatlesa i Alberta Collinsa. Prvu postavu sastava Robert Cray Band okuplja 1974., a prvi javni nastup imali su 1977. na festivalu bluesa u San Franciscu._NEWLINE_Prvi album Who\'s Been Talkin\'? pro\xc5\xa1ao je bez velikog uspjeha. Sljede\xc4\x87i album Bad Influence zajedno s pjesmom "Phone Booth" biva nagra\xc4\x91en s \xc4\x8detiri nagrade Blues Music Awarda, a Cray postaje svjetski priznati glazbenik. Zapa\xc5\xbeen rad nastavlja i na albumu False Accusations, a Strong Persuader dosti\xc5\xbee dvostruku platinastu nakladu i pojavljivanje video spotova na glazbenim televizijskim postajama VH1 i MTV, kao i veliko priznanje, nagradu Grammy 1987. kojom je nagra\xc4\x91en i album Showdown!, snimljen zajedno s Albertom Collinsom Johnnyjem Copelandom. _NEWLINE_U vremenu manjem od tri godine tre\xc4\x87i put biva nagra\xc4\x91en Grammyjem, ovoga puta za album Don\'t Be Afraid of the Dark i to 1988. Zapa\xc5\xbeen rad nagra\xc4\x91en je jo\xc5\xa1 s dva Grammyja, 1996. i 1999. Zajedno s Vaughanom, Collinsom i Copelandom smatra se zaslu\xc5\xbenim za o\xc5\xbeivljavanje bluesa 1980-ih._NEWLINE_Tijekom glazbene karijere sura\xc4\x91ivao je s mnogim poznatim glazbenicima: Ericom Claptonom, Tinom Turner, Johnom Leejem Hookerom i drugim, kako na njihovim albumima, tako i na turnejama.\n_START_SECTION_\nNagrade i priznanja\n_START_PARAGRAPH_\nCray je peterostruki osvaja\xc4\x8d nagrade Grammy, a 2011. primljen je u Blues Hall of Fame.'